Leerder spring glo van skool se derde verdiepingBergsig Akademie (Foto: Facebook) ’n Graad 9-leerder is tans in ’n kritieke toestand in ’n hospitaal in Rustenburg in Noordwes nadat hy glo Maandagoggend van sy skool se derde verdieping gespring het. Elias Malindi, woordvoerder van die provinsiale departement van onderwys, het die voorval aan Maroela Media bevestig. Volgens Malindi het die voorval Maandag omstreeks 09:00 by Bergsig Akademie in Rustenburg plaasgevind kort nadat leerders aan dié skool ’n eksamenvraestel geskryf het. Die seun (15) het die val oorleef hoewel hy kritieke beserings in die proses opgedoen het. Hy is intussen in die Life Peglerae-hospitaal opgeneem. Die presiese aard van die leerder se beserings is nie in dié stadium aan die departement duidelik nie. Malindi het dit as ’n “betreurenswaardige voorval” bestempel.